Folketing
2004-02-17

Lad mig her bare nævne et par stykker fra 1966, nemlig FN's konvention om borgerlige og politiske rettigheder og FN's konvention om økonomiske, sociale og kulturelle rettigheder. Disse retligt, juridisk bindende konventioner bygger på FN's verdenserklæring om menneskerettigheder fra 1948, som ikke umiddelbart var retligt bindende. Tænk bare på, hvordan grundloven har givet plads til, at vi i 1972 kunne stemme os ind i EF og siden udvikle det europæiske samarbejde inden for Den Europæiske Unions rammer. Tænk bare på, hvordan vi har deltaget aktivt i fredsbevarende og fredsskabende aktiviteter verden over. Jo, der er sket meget i de 50 år, den nuværende grundlov har fungeret. Og det har der været plads til. Men grundloven skal først og sidst sikre borgerne mod overgreb fra magtapparatet, fra magthaverne. Grundloven skal sikre den fornødne balance imellem borgerne og staten. Og her er det, og her skal grundloven fortsat være totalt farveblind, når det gælder den personlige frihed. Grundloven fastslår den personlige frihed som værende ukrænkelig.